„ Maður er svona að átta sig á atburðum næturinnar , “ segir Vigdís Erlingsdóttir , íbúi á Flateyri . Hún hlúði að móður unglingsstúlkunnar og tveimur yngri systkinum á meðan stúlkunnar var leitað eftir að tvö stór snjóflóð féllu á bæinn seint í gærkvöldi . Vigdís segir að það sé auðvitað fyrir öllu að tekist hafi að bjarga stúlkunni , sem var grafin undir snjónum í 40 mínútur . Vigdís Erlingsdóttir . Ljósmynd / Facebook Varðskipið Þór sigldi með fjölskylduna á Ísafjörð en stúlkan hlaut ekki alvarlega áverka . „ Það er erfitt að koma þessum tilfinningum í orð , “ segir Vigdís sem kveðst hafa verið meira og minna í símanum í morgun þar sem reynt er að komast yfir hvað gerðist . Tvö flóð féllu á Flateyri og eitt á Súgandafirði seint í gærkvöldi . Annað flóðanna sem féll við Flateyri fór á húsið við Ólafstún 14. Kort/mbl.is Áfram er óvissustig vegna snjóflóðahættu á norðanverðum Vestfjörðum og Vigdís segir að það verði einfaldlega að sjá til hvert framhaldið verður . Aðstæður á Flateyri eru áfram slæmar en vegum er lokað og appelsínugul viðvörun í gildi á Vestjörðum . „ Það er alveg blint og sést ekki á milli húsa , “ segir Vigdís .